રશિયામાં પૂર્વીય દરિયાકાંઠેથી એક વિચિત્ર અને રહસ્યમયી દરિયાઈ જીવ તણાઈ આવતાં સ્થાનિક રહીશો મૂંઝવણમાં મુકાયા હતા. દુર્ગંધ મારતા આ વિશાળ દરિયાઈ જીવના અવશેષોને જોવા લોકો એકઠા થઈ ગયા હતા. આ વિચિત્ર દરિયાઈ જીવને માથું કે આંખો નથી, પણ તે લાંબી રુવાંટીમય પૂંછડી ધરાવે છે. આ વિચિત્ર જીવ આદિમકાળનો હોવાનું સ્થાનિકો અનુમાન લગાવી રહ્યા છે. તે ગહન સમુદ્રમાંથી ઉપર કેવી રીતે આવ્યો તે વિશે કોઈ સચોટ અનુમાન લગાવી શકતું નથી. દરમિયાન મરીન વૈજ્ઞાનિકોએ આ વિચિત્ર જીવ વ્હેલની પ્રજાતિનું પ્રાણી હોવાનું પ્રાથમિક તપાસ બાદ જાહેર કર્યું છે. પેસિફિકના દરિયાકાંઠે વસેલા રશિયાના પખાચી ગામના સ્થાનિક રહીશોએ વિચિત્ર જીવને ‘દરિયાઈ રાક્ષસ’ એવું ઉપનામ આપ્યું છે. આ જીવ એટલો વજનદાર હતો કે તેને ખસેડતાં સ્થાનિકોને નાકે દમ આવી ગયો હતો. સ્વેટલાના ડ્યાડેન્કો નામની પ્રત્યક્ષદર્શીએ જણાવ્યું કે, ‘આ જીવ નળી જેવા આકારમાં રુવાંટીથી લપેટાયેલો હતો. આ કોઈ પ્રાચીન સમયનો જીવ હોય તેવું પ્રથમ દૃષ્ટિએ જોતાં લાગી રહ્યું હતું. કદાચ તે રુવાંટીમય ઓક્ટોપસ હોય તેવું પણ શક્ય છે. વૈજ્ઞાનિકોએ આ જીવ વિશે વધારે જાણકારી મેળવવી જોઈએ તેવું મને લાગે છે. આવું વિચિત્ર પ્રાણી મેં મારી જિંદગીમાં અગાઉ ક્યારેય જોયું નથી.’ અન્ય એક પ્રત્યક્ષદર્શીએ એવું જણાવ્યું કે, ગ્લેશિયર ઓગળતાં આ જીવ તેમાંથી બહાર આવ્યો હોય તેવું લાગી રહ્યું છે. ૧૯૬૨માં તાસ્માનિયામાં આવો જ વિચિત્ર જીવ તણાઈ આવ્યો હતો. તેને ગ્લોબસ્ટર નામ અપાયું હતું.